Katherine Maher

Katherine Roberts Maher (sündinud 18. aprillil 1983) on endine Wikimedia Foundationi (WMF) tegevjuht. Ta juhtis WMFi alates 2016. aasta juunist kuni 2021. aasta aprillini. 

Varem oli ta WMFi kommunikatsioonijuht. Lisaks infotehnoloogia valdkonnale on Maher töötanud mittetulundussektoris ja rahvusvahelistes organisatsioonides, keskendudes tehnika kasutamisele inimõiguste ja rahvusvahelise arengu edendamisel, eriti kogukondade arendamisele, kaasamise ja läbipaistvuse edendamisele.

Noorus ja haridus 
Katherine Maher kasvas üles Wiltoni linnas Connecticuti osariigis USAs. Ta õppis Wiltoni keskkoolis. 2003. aastal lõpetas ta Kairo Ameerika Ülikooli araabia keele instituudis araabia keele intensiivkursuse, mis Maheri sõnul oli isiksust kujundav kogemus, mis jättis temasse sügava armastuse Lähis-Ida vastu. Samuti õppis ta 'is (L'IFEAD) Süürias. Sel perioodil viibis ta pikemalt ka Liibanonis ja Tuneesias. 2005. aastal kaitses Maher bakalaureusekraadi New Yorgi Ülikoolis Lähis-Ida ja islami uuringute alal.

Karjäär 
Pärast kaht internikohta Välissuhete Nõukogus (Council on Foreign Relations) ja Eurasia Groupis alustas Maher 2005. aastal tööd HSBCs, töötades maailma eri paigus – Londonis, Saksamaal ja Kanadas – osana firma rahvusvahelisest juhikoolitusprogrammist.

2007. aastal kolis Maher tagasi New Yorki, kus töötas 2007–2010 UNICEFis innovatsiooni ja kommunikatsiooni alal. Ta oli üks UNICEF innovatsioonimeeskonna asutajaist, mis keskendub tehnika abil inimeste elujärje parandamisele. Sel töökohal reisis Maher mööda ilma, tegeldes rasedate tervise, AIDSiennetuse ja noorte kaasamise tehniliste probleemidega. Üks tema esimesi projekte UNICEFis hõlmas MediaWiki laienduste testimist selle ligipääsetavuse parandamiseks puuetega inimestele Etioopias. Teine projekt sai USAidi Development 2.0 Challenge'i grandi, juurutamaks mobiilitelefonide kasutamist laste toitumuse jälgimiseks Malawis.

2010–2011 töötas Maher National Democratic Institute'is (NDI) IKT programmijuhina. 2011–2013 oli ta Maailmapangas IKT innovatsioonispetsialist. Maailmapangas konsulteeris ta tehnika kasutamist rahvusvahelise arengu ja demokratiseerimise jaoks, tegeldes IKT rakendamisega juhtimise vastutustundlikkuse ja läbipaistvuse parandamiseks, keskendudes mobiiltelefonide ja teiste tehnikavahendite rollile kodanikuühiskonna ja institutsionaalse reformi edendamisel, eriti Lähis-Idas ja Aafrikas. Ta oli Maailmapanga väljaande Information and Communications for Development 2012: Maximizing Mobile peatüki "Making Government Mobile" üks kaasautoreid.

2013–2014 oli Maher ühiskondliku tegevuse direktor Washingtonis asuvas sihtasutuses Access Now. Seal keskendus ta küsimusele, kuidas mõjutavad inimesi küberturvalisuse, moraalsuse ja riigivastase laimu alased seadused, mis tugevdavad riiklikku tsensuuri ja pärsivad dissidentlust. Sihtasutus Access Now on üks internetivabaduse deklaratsioonile allakirjutanuist.

Wikimedia Foundation 
2014. aasta aprillist 2016. aasta märtsini oli Maher kommunikatsioonijuht California osariigis San Franciscos asuvas Wikimedia Foundationis. Sellal andis ta muuhulgas The Washington Postile intervjuu USA autoriõiguse teemal.

2016. aasta märtsis sai Maherist pärast eelmise tegevjuhi Lila Tretikovi tagasiastumist Wikimedia Foundationi ajutine tegevjuht. Juunis määrati Maher tegevjuhiks.

WMFi tegevjuhina keskendus Maher ülemaailmsele digitaalsele kaasamisele, millega tugevdatakse ja kaitstakse inimeste õigusi informatsioonile.

Ta teatas 2021. aasta veebruaris, et paneb aprillis WMFi tegevjuhi ameti maha.

Tunnustus 
 2012 – Maheri Twitterivoogu Lähis-Ida teemal nimetati Araabia kevade sündmusi kajastavate allikate seas tähelepanuväärseks.
 2013 – The Diplomatic Courier, Diplomatic Courier and Young Professionals in Foreign Policy. “99 Under 33” (maailma 99 tippjuhti välispoliitika alal vanuses alla 33 eluaasta)

Juhitöö 
 2011 – Youth for Technology Foundation, nõukogu liige
 2013 – Truman National Security Project, Policy Fellow, National Security Fellow, and Research Fellow, Democracy & Human Rights Initiative
 2013 – Open Technology Fund, Advisory Committee Member
 2016 – World Economic Forum, Member, Global Network Council on the Future of Human Rights

Isiklikku 
Maher elab San Franciscos California osariigis USAs. Lisaks inglise keelele kõneleb ta ka araabia, prantsuse ja saksa keelt.

Artikleid ja sõnavõtte

Viited

Välislingid 

 Katherine Maheri konto Vikipeedias
 Katherine Maheri konto Metas
 Katherine Maher Twitteris
 Katherine Maher C-SPANis

Sündinud 1983
Vikipeedia